SKRIFTLIG FORESPØRGSEL E-0657/03

af Alexandros Alavanos (GUE/NGL) til Kommissionen

(6. marts 2003)

Om: Reparation af skader forårsaget af naturkatastrofer på Kykladerne

De seneste dages hyppige og voldsomme regnskyl har forårsaget uoverskuelige ødelæggelser på de fleste af Kykladerne, som er blevet erklæret i

katastrofetilstand. Næsten hele vejnettet er blevet ødelagt af jordskred og sammensynkninger, mens små dæmninger, mure og terrasser næsten er blevet totalt ødelagt som følge af, at vandløb er gået over deres bredder med det resultat, at store arealer i såvel land- som byområder nu er dækket af store mængder vand.

Eftersom disse ødelæggende oversvømmelser har ramt størstedelen af befolkningen med alvorlige og vedvarende følger for livsvilkårene og den økonomiske stabilitet i regionen, bedes Kommissionen besvare følgende:

1. Vil Fællesskabet undersøge muligheden af at finansiere de ovennævnte områder på grundlag af bestemmelsen i artikel 2, punkt 2, i forordning (EF) 2012/2002(1), der giver mulighed for, at en region, der er blevet ramt af en usædvanlig katastrofe, kan modtage støttemidler fra Den Europæiske Unions Solidaritetsfond, selv hvis den som øregionen Kykladerne ikke opfylder de kvantitative kriterier i forordningen?

2. Kan der anvendes midler fra Strukturfondene til reparation af skaderne?

3. Kan der anvendes midler fra landbrugsudviklingsprogrammet til reparation af terrasser og regulering af vandløbene?

(1) EFT L 311 af 14.11.2002, s. 3.

Svar afgivet på Kommissionens vegne af Michel Barnier

(9. april 2003)

Kommissionen har stor forståelse for indbyggerne på Kykladerne og i andre dele af Grækenland, som er ramt af den seneste tids dårlige vejrlig.

Der kan kun ydes støtte fra Den Europæiske Unions Solidaritetsfond (EUSF) på grundlag af en ansøgning om bistand fra de nationale myndigheder i det pågældende land. De græske myndigheder har meddelt, at de har til hensigt at indsende en sådan ansøgning. I overensstemmelse med EUSF-forordningen(1) skal ansøgninger fremsendes inden 10 uger efter den første skade, der er forårsaget af katastrofen.

Det ærede medlem nævner, at katastrofen ikke kan betegnes som en større katastrofe i henhold til definitionen i Rådets forordning og antyder, at de forårsagede skader ikke når op på tærsklen på 3 mia. EUR eller 0,6 % af bruttonationalindkomsten. Det ærede medlem anfører, at artikel 2, stk. 2, i EUSF-forordningen kan danne grundlag for, at EU kan afsætte midler til de berørte områder. Det hedder i denne artikel, at en region under ganske særlige omstændigheder kan modtage midler fra fonden, når regionen er blevet ramt af en usædvanlig katastrofe, som berører størstedelen af befolkningen med alvorlige og vedvarende følger for levevilkårene og den økonomiske stabilitet i regionen.

Hvis Kommissionen på grundlag af de modtagne oplysninger finder det godtgjort, at kriterierne er opfyldt, skal den foreslå budgetmyndigheden, at der ydes støtte fra Solidaritetsfonden.

På grundlag af lovgivningen vedrørende strukturfondene, Rådets forordning (EF) nr. 1260/1999 af 21. juni 1999(2) ESF og aftalerne i både den græske fællesskabsstøtteramme (FSR) og det operationelle program til fordel for regionen det sydlige Ægæerhav for perioden 2000-2006 kan der for øvrigt gives støtte fra Den Europæiske Fond for Regional udvikling (EFRU) til genetablering af offentlige infrastrukturer, der er blevet beskadiget af den seneste tids storme på Kykladerne.

Kommissionen har til dato ikke modtaget oplysninger fra de græske myndigheder vedrørende de dårlige vejrforholds indvirkning på terrasser og dæmninger på Kykladerne. Der kan ydes støtte fra Den Europæiske Udviklings- og Garantifond for Landbruget (EUGFL) til genetablering af landbrugsproduktionspotentialet i de berørte områder. Genetablering af terrasser og regulering af vandløb er omfattet af denne mulighed.

Det er i påkommende tilfælde op til de græske myndigheder at træffe beslutning om, hvorvidt der skal søges om støtte fra EFRU og EUGFL i henhold til de gældende procedurer for forvaltning af de operationelle programmer i Grækenland.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond.

(2) EFT L 161 af 26.6.1999.